*Projekts*

LATVIJAS REPUBLIKAS MINISTRU KABINETS

2020. gada Noteikumi Nr.

Rīgā (prot. Nr.   §)

**Grozījumi Ministru kabineta 2009. gada 27. oktobra noteikumos Nr. 1250 "****Noteikumi par valsts nodevu par īpašuma tiesību un ķīlas tiesību nostiprināšanu zemesgrāmatā"**

Izdoti saskaņā ar

Zemesgrāmatu likuma

106. panta otro daļu

Izdarīt Ministru kabineta 2009. gada 27. oktobra noteikumos Nr. 1250 "[Noteikumi par valsts](https://likumi.lv/ta/id/289089-noteikumi-par-depozita-maksajumu) nodevu par īpašuma tiesību un ķīlas tiesību nostiprināšanu zemesgrāmatā" (Latvijas Vēstnesis, 2009, 175. nr.; 2013, 230. nr.; 2015, 80., 218. nr.; 2016, 129.nr.; 2017, 168. nr.; 2018, 38. nr.; 2018, 78. nr.) šādus grozījumus:

1. svītrot 7.1 punktā vārdu "pirmo";

 2. izteikt 7.2 punktu šādā redakcijā:

 "7.2 Šo noteikumu 7.1 punktā minēto valsts nodevas likmi piemēro, ja nostiprinājuma lūgumam pievieno apliecinājumu, ko izsniegusi institūcija, kura administrē un izsniedz garantiju vai valsts atbalsta programmas subsīdiju, un kurā apliecināts, ka normatīvajos aktos noteiktā valsts palīdzība dzīvojamās telpas iegādei vai būvniecībai tiek sniegta personai, ar kuru kopā dzīvo un kuras apgādībā ir vismaz viens bērns vai kurai ir iestājusies grūtniecība, vai bērna vai gaidāmā bērna tēvam.";

3. svītrot 7.3 punktā vārdus "daudzbērnu ģimenes";

4. izteikt 7.4 punktu šādā redakcijā:

"7.4 Šo noteikumu 7.3 punktu piemēro, ja nostiprinājuma lūguma papildnosacījumos izdarīta atzīme, ka vecākam ir derīga Latvijas Goda ģimenes apliecība "3+ Ģimenes karte" un vecāks to uzrāda nostiprinājuma lūguma iesniegšanas brīdī, vai ja vecāks līdz lēmuma pieņemšanai pievieno iestādes, kas īsteno atbalsta programmu "Latvijas Goda ģimenes apliecība "3+ Ģimenes karte"" apliecinājumu par vecāka atbilstību nosacījumiem Latvijas Goda ģimenes apliecības "3+ Ģimenes karte" saņemšanai."

Ministru prezidents Arturs Krišjānis Kariņš

Ministru prezidenta biedrs,

tieslietu ministrs Jānis Bordāns

Iesniedzējs:

Tieslietu ministrijas

valsts sekretārs Raivis Kronbergs